অধিনায়ক মনোজ তিওয়ারিকে রেখেই রঞ্জি ট্রফির কোয়ার্টার ফাইনালের জন্য ২০জনের সম্ভাব্য দল ঘোষণা করা হল। শনিবার বিকেলে সিএবি-তে দল নির্বাচনী বৈঠকে মনোজের সঙ্গে কথা বলার পর নির্বাচকরা আশাবাদী যে, মধ্যপ্রদেশের বিরুদ্ধে খেলতে পারবেন তিনি। বাংলার প্রধান নির্বাচক দেবাঙ্গ গাঁধী বৈঠকের পর বললেন, ‘‘মনোজের হাঁটাচলা দেখে অনেকটাই ফিট মনে হয়েছে। ও নিজেও বেশ আত্মবিশ্বাসী। হাতে এখনও এক সপ্তাহ সময় রয়েছে। আশি শতাংশ সুস্থ হলেও ও খেলে দিতে পারবে।’’ বাংলার ক্রিকেটমহলেও এখন প্রার্থনা শুরু হয়ে গিয়েছে মনোজের সুস্থতার জন্য।
২৮ জানুয়ারি মুম্বইয়ে চিকিৎসক ডিন জশের কাছে চোট পরীক্ষা করাতে যাচ্ছেন মনোজ। তবে রিহ্যাব যেরকম চলেছে, তাতে বঙ্গ অধিনায়ক নিজেও আশাবাদী। মনোজ বলছেন, ‘‘জাতীয় ক্রিকেট অ্যাকাডেমির ফিজিও অ্যান্ড্রু লিপাসের পরামর্শ অনুযায়ী জিমে সময় কাটাচ্ছি। সাইক্লিং শুরু করেছি। সমস্যা হচ্ছে না।’’ প্রজ্ঞান ওঝারও কাঁধের চোট সেরে গিয়েছে বলে জানিয়েছেন নির্বাচকরা। ২৭ জানুয়ারি থেকে তিনদিনের প্রস্তুতি শিবির বাংলার। তার মধ্যেই চূড়ান্ত দল বেছে নেবেন নির্বাচকরা। ৩০ জানুয়ারি মুম্বই উড়ে যাবে দল।
পুরো দল: মনোজ তিওয়ারি, ঋদ্ধিমান সাহা, শ্রীবৎস গোস্বামী, সুদীপ চট্টোপাধ্যায়, অভিমন্যু ঈশ্বরন, সায়নশেখর মণ্ডল, পঙ্কজ সাউ, আমির গনি, প্রজ্ঞান ওঝা, অশোক ডিন্ডা, বীরপ্রতাপ সিংহ, মুকেশ কুমার, রোহন বন্দ্যোপাধ্যায়, প্রীতম চক্রবর্তী, প্রদীপ্ত প্রামানিক, অমিত কুইলা, প্রসেনজিৎ দাস, রবিকান্ত সিংহ, ঈশান পোড়েল ও কৌশিক ঘোষ।